**ΠΟΛΙΤΙΚΗ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ ΣΤΟ ΠΛΑΙΣΙΟ ΤΗΣ ΗΛΕΚΤΡΟΝΙΚΗΣ ΥΠΟΒΟΛΗΣ ΑΙΤΗΣΗΣ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΤΗΝ ΚΑΛΥΨΗ ΤΗΣ ΘΕΣΗΣ ΣΥΜΒΟΥΛΟΥ ΑΚΕΡΑΙΟΤΗΤΑΣ ΣΤΗΝ ΕΘΝΙΚΗ ΑΡΧΗ ΔΙΑΦΑΝΕΙΑΣ**

H ενημέρωση που ακολουθεί για την προστασία των προσωπικών σας δεδομένων αφορά τον τρόπο με τον οποίο επεξεργαζόμαστε τα προσωπικά σας στοιχεία στο πλαίσιο της υποβολής της αίτησης εκδήλωσης ενδιαφέροντος ηλεκτρονικά στην Εθνική Αρχή Διαφάνειας για την κάλυψη της θέσης Συμβούλου Ακεραιότητας στην Εθνική Αρχή Διαφάνειας (Ε.Α.Δ.).

Η Ανεξάρτητη Αρχή με την επωνυμία «ΕΘΝΙΚΗ ΑΡΧΗ ΔΙΑΦΑΝΕΙΑΣ» (Ε.Α.Δ.) υπό την ιδιότητά της ως Υπεύθυνης Επεξεργασίας των προσωπικών δεδομένων που τυγχάνουν επεξεργασίας κατά τη συλλογή και αξιολόγησης των αιτήσεων υποψηφιότητας για κάλυψη θέσης Συμβούλου Ακεραιότητας εγγυάται τον σεβασμό της ιδιωτικότητας των φυσικών προσώπων, καθώς και την προστασία των προσωπικών τους δεδομένων.

Για τον λόγο αυτό, στο πλαίσιο του ισχύοντος εθνικού και ενωσιακού νομικού πλαισίου που διέπει την προστασία των προσωπικών δεδομένων, ιδίως του Γενικού Κανονισμού της Ευρωπαϊκής Ένωσης για την Προστασία Δεδομένων 2016/679 (EE) (εφεξής «Κανονισμός»), καθώς και του Ν. 4624/2019 (ΦΕΚ 137/Α/2019), κοινοποιείται η παρούσα ενημέρωση προστασίας δεδομένων προσωπικού χαρακτήρα, με σκοπό να παρέχει στους υποψήφιους («υποκείμενα των δεδομένων») επαρκή ενημέρωση για τα δεδομένα προσωπικού χαρακτήρα, τα οποία συλλέγει και επεξεργάζεται.

**Ποια δεδομένα επεξεργαζόμαστε**

Με την υποβολή της αίτησης υποψηφιότητας, η Αρχή λαμβάνει το σύνολο των στοιχείων που είναι απαραίτητα για την εξέταση της υποψηφιότητας από την τριμελή Επιτροπή Επιλογής. Ειδικότερα, με την υποβολή αιτήματος στην αναφερόμενη στην Πρόσκληση Εκδήλωσης Ενδιαφέροντος διεύθυνση ηλεκτρονικού ταχυδρομείου, η Αρχή λαμβάνει και επεξεργάζεται τα προσωπικά στοιχεία του υποψηφίου, όπως ονοματεπώνυμο, πατρώνυμο, φύλο, ημερομηνία γέννησης, ΑΔΤ/Διαβατηρίου, στοιχεία κατοικίας, τηλέφωνο, e-mail, τυχόν στοιχεία της υπηρεσιακής/ επαγγελματικής κατάστασής του, όπως θέση εργασίας, εργασιακή σχέση, κατηγορία, κλάδο/ειδικότητα, έτη υπηρεσίας στον δημόσιο ή ιδιωτικό τομέα, βαθμό, ημερομηνία διορισμού, τίτλους σπουδών, πιστοποιήσεις, εργασιακή εμπειρία, καθώς και κάθε άλλο στοιχείο που αναφέρει ο υποψήφιος στην αίτησή του και στο επισυναπτόμενο βιογραφικό σημείωμα.

**Σκοπός και νομική βάση για την επεξεργασία**

Σκοπός της επεξεργασίας των δεδομένων των υποψηφίων είναι η αξιολόγηση των αιτήσεων υποψηφιότητας από την αρμόδια Επιτροπή Επιλογής, για την κάλυψη της θέσης Συμβούλου Ακεραιότητας στην Εθνική Αρχή Διαφάνειας (Ε.Α.Δ.), σύμφωνα με τις διατάξεις του άρθρου 28 του ν. 4795/2021 (Α΄62) και τις όμοιες της υπ’ αριθ. ΔΙΔΑΔ/Φ.64/990/οικ.6526/11.04.2023 (Β΄2474) Κοινής Απόφασης του Υπουργού Εσωτερικών και της Αναπληρώτριας Διοικητή της Εθνικής Αρχής Διαφάνειας.

Η δε νομική βάση επεξεργασίας των προσωπικών δεδομένων είναι το άρθρο 6 παρ. 1 γ) του ΓΚΠΔ, σύμφωνα με το οποίο η επεξεργασία είναι απαραίτητη για τη συμμόρφωση με έννομη υποχρέωση του υπεύθυνου επεξεργασίας, δυνάμειτων ανωτέρω διατάξεων~~.~~

**Κοινοποίηση και διαβίβαση δεδομένων**

Κατά κανόνα δεν κοινοποιούμε ούτε διαβιβάζουμε τα δεδομένα των υποψηφίων σε τρίτους.

**Περίοδος τήρησης δεδομένων**

Το σύνολο των δεδομένων που υποβάλλονται μέσω ηλεκτρονικού ταχυδρομείου στην Αρχή, ήτοι  η αίτηση, το βιογραφικό σημείωμα και κάθε άλλο στοιχείο του υποψηφίου που συμμετέχει στη διαδικασία, διατηρούνται αυτούσια για πέντε (5) έτη από την ημερομηνία ισχύος του τελικού αξιολογικού πίνακα κατάταξης των υποψηφίων, σύμφωνα με τις προβλέψεις της κατά περίπτωση πρόσκλησης, προκήρυξης ή ανακοίνωσης.

**Δικαιώματα υποψηφίων**

*1.Δικαίωμα πρόσβασης στα δεδομένα*: Οι υποψήφιοι έχουν δικαίωμα να επιβεβαιώσουν εάν και κατά πόσον τα δεδομένα προσωπικού χαρακτήρα που τους αφορούν υφίστανται επεξεργασία και, σε καταφατική απάντηση, να αποκτήσουν πρόσβαση σε αυτά και να λάβουν σχετικές συμπληρωματικές πληροφορίες αναφορικά με την επεξεργασία τους.

*2.Δικαίωμα διόρθωσης των δεδομένων:*  Η υποβολή αίτησης υποψηφιότητας συνεπάγεται την ανεπιφύλακτη αποδοχή όλων των όρων και προϋποθέσεων της εκάστοτε  προκήρυξης ή ανακοίνωσης, σε κάθε στάδιο επιλογής.  Η ηλεκτρονική αίτηση επέχει θέση υπεύθυνης δήλωσης του άρθρου 8 του ν. 1599/1986 και η ανακρίβεια των δηλούμενων στοιχείων επισύρει τις προβλεπόμενες ποινικές και διοικητικές κυρώσεις.

Ο υποψήφιος έχει  δικαίωμα  να επικαιροποιήσει ή να  διορθώσει ανακριβή, καθώς και να συμπληρώσει ελλιπή δεδομένα προσωπικού χαρακτήρα μέχρι τη λήξη της προθεσμίας υποβολής των αιτήσεων.

*3.Δικαίωμα διαγραφής των δεδομένων («δικαίωμα στη λήθη»):* Οι υποψήφιοι έχουν το δικαίωμα να ζητήσουν από την Ε.Α.Δ. τη διαγραφή των δεδομένων τους στις περιπτώσεις που ορίζονται στο άρθρο 17 του ΓΚΠΔ.

*4.Δικαίωμα περιορισμού της επεξεργασίας των δεδομένων*: Οι υποψήφιοι έχουν το δικαίωμα να ζητήσουν από την Ε.Α.Δ. τον περιορισμό της επεξεργασίας των δεδομένων τους στις περιπτώσεις που ορίζονται στα άρθρα 18 και 19 του ΓΚΠΔ.

*5.Δικαίωμα εναντίωσης στην επεξεργασία των δεδομένων:* Εφόσον η επεξεργασία των προσωπικών δεδομένων πραγματοποιείται από την Ε.Α.Δ. στο πλαίσιο των αρμοδιοτήτων της ως ανεξάρτητης αρχής, δηλαδή για την εκπλήρωση καθήκοντός μας προς το δημόσιο συμφέρον, οι υποψήφιοι έχουν το δικαίωμα να αντιταχθούν στην επεξεργασία των προσωπικών τους δεδομένων. Εάν, ωστόσο, υπάρχουν επιτακτικοί και νόμιμοι λόγοι που επιβάλλουν την επεξεργασία και υπερισχύουν των δικαιωμάτων και συμφερόντων τους, η Αρχή μπορεί να αρνηθεί την εναντίωσή τους, κάτι που εξαρτάται από τον λόγο για το οποίο γίνεται η επεξεργασία (άρθρο 21 ΓΚΠΔ).

**Διευκρινίσεις σχετικά με τα δικαιώματά των υποψηφίων**

Για κάθε ζήτημα σχετικό με την επεξεργασία των δεδομένων προσωπικού χαρακτήρα, στο πλαίσιο του προαναφερόμενου σκοπού, από την Αρχή, ως υπεύθυνο επεξεργασίας, οι υποψήφιοι μπορούν να επικοινωνούν με την Υπεύθυνη Προστασίας Δεδομένων (DPO) της Αρχής, κα Ελένη Μπαλασοπούλου, στο dpo@aead.gr. Οι απαντήσεις θα χορηγηθούν εντός ευλόγου χρονικού διαστήματος, και σε κάθε περίπτωση προ της λήξεως της προθεσμίας υποβολής των αιτήσεων.

**Δυνατότητα προσφυγής στην Αρχή Προστασίας Δεδομένων Προσωπικού Χαρακτήρα**

Τα υποκείμενα των δεδομένων έχουν δικαίωμα να προσφύγουν στην Αρχή Προστασίας Δεδομένων Προσωπικού Χαρακτήρα («ΑΠΔΠΧ») [Λεωφόρος Κηφισίας 1-3, Τ.Κ. 115 23, τηλ. 2106475600], σε περίπτωση που θεωρούν ότι δεν ικανοποιήσαμε επαρκώς το αίτημά τους και θίγεται κατά οποιονδήποτε τρόπο η προστασία των προσωπικών τους δεδομένων. Για την αρμοδιότητα της Αρχής και τον τρόπο υποβολής καταγγελίας, αναλυτικές πληροφορίες παρέχονται στην ιστοσελίδα της ΑΠΔΠΧ [www.dpa.gr](http://www.dpa.gr).